În cadrul activităților desfășurate în acest weekend, pe raza județului Botoșani au fost confiscați peste 9 metri cubi de material lemnos, pentru care persoanele care îl transportau nu dețineau documente legale. La data de 11 martie 2024, în jurul orei 04:00, polițiștii din cadrul Secției de Poliție Rurală nr. 5 Mihăileni au oprit pentru control, pe drumul județean DJ 291B, în comuna Dersca, o autoutilitară condusă de un bărbat, de 47 de ani, din județul Suceava, care transporta peste 5 metri cubi de material lemnos. În urma verificărilor efectuate s-a stabilit faptul că datele înscrise pe avizul de însoțire a mărfii nu corespundeau cu realitatea faptică, întrucât acesta avea trecută pe documente o cantitate mult mai mică de material lemnos. Conducătorul auto a fost sancționat contravențional cu amendă în cuantum de 2.000 de lei, iar materialul lemnos care nu se regăsea pe documente a fost supus confiscării.